<MASK> ചക്രവർത്തിയായിരുന്നു അൻഡ്രോണിക്കസ്. ഐസക് I കൊംനേനസിന്റെ (ഭരണ കാലം 1057-59) പുത്രനും അലക്സിയസ് I-ആമന്റെ (ഭരണ കാലം 1081-1118) പൌത്രനുമായിരുന്ന അൻഡ്രോണിക്കസ് I കൊംനേനസിനെ സെൽജുക്ക് തുർക്കികൾ തട്ടിക്കൊണ്ടുപോയി (1141); ഒരു വർഷം തടവിൽ പാർപ്പിച്ചു. ബൈസാന്റിയൻ ചക്രവർത്തിയും ഒരകന്ന സഹോദരനുമായിരുന്ന മാനുവൽ (1120-80) ഇദ്ദേഹത്തെ മോചിപ്പിച്ചു. എന്നാൽ മാനുവലിനെതിരായി ഗൂഢാലോചന നടത്തിയ കുറ്റത്തിന് അൻഡ്രോണിക്കസ് I ജയിലിലടയ്ക്കപ്പെട്ടു. പന്ത്രണ്ടു കൊല്ലത്തോളം ജയിൽവാസം അനുഭവിച്ച അൻഡ്രോണിക്കസ്, റഷ്യയിലേക്കു ഓടിപ്പോയി (1165). കീവ്, അന്ത്യോഖ്യാ, സിറിയ, മൊസപ്പൊട്ടേമിയ എന്നിവിടങ്ങളിൽ ജീവിച്ചു. മാനുവൽ ചക്രവർത്തിയുടെ വിശ്വാസം വീണ്ടും ആർജിച്ച് സ്വദേശത്തു മടങ്ങിയെത്തി. ഒരു ഗവർണറായി നിയമനം നേടിയെങ്കിലും വീണ്ടും രാജ്യത്തുനിന്നും നിഷ്കാസിതനായി. ജറുസലേമിൽ തീർഥയാത്രയ്ക്ക് എത്തിയ ഇദ്ദേഹം അവിടത്തെ രാജാവായിരുന്ന ബാൾഡ്വിന്റെ വിധവയായ തിയോഡോറയുമായി പ്രേമത്തിലാവുകയും തുടർന്ന് ഏഷ്യാമൈനറിൽ വാസമുറപ്പിക്കുകയും ഒരു കൊള്ളസംഘത്തിന്റെ തലവനായി പ്രവർത്തിച്ച് വളരെ ധനം സമ്പാദിക്കുകയും ചെയ്തു.
അൻഡ്രോണിക്കസ്
ബൈസാന്റിയൻ ഗ്രന്ഥാലോകം തുർക്കികൾ സിറിയ